O‘zbekiston Respublikasi Prezidenti amerikalik ishbilarmonlar bilan uchrashdi

19.09.2017
O‘zbekiston Respublikasi Prezidenti Shavkat Mirziyoyev Nyu-York shahrida AQShning yetakchi kompaniyalari rahbarlarini qabul qildi. Uchrashuvda Amerika – O‘zbekiston savdo palatasi raisi Kerolin Lemm, «Jeneral Elektrik» kompaniyasi prezidenti Ron Pollett, «Xanivell» kompaniyasi boʻlinmasi prezidenti va ijrochi direktori Rajiv Gautam, «SiEnEych Indastrial» kompaniyasi vitse-prezidenti Stiven Naderni, «Dir end Kompani» kompaniyasi prezidenti Jeyms Fild ishtirok etdi.   


Davlatimiz rahbari ishbilarmonlarni samimiy qutlab, O‘zbekiston bilan Amerika Qoʻshma Shtatlari oʻrtasida savdo-iqtisodiy va investitsiyaviy hamkorlik rivojlanib borayotgani, Amerika – O‘zbekiston savdo palatasi qoʻshma loyihalarni qoʻllab-quvvatlash va amalga oshirishning muhim mexanizmiga aylanganini ta’kidladi. 


Shavkat Mirziyoyev Kerolin Lemm bilan suhbatda 2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasiga muvofiq mamlakatimizda Ma’muriy islohotlar konsepsiyasi qabul qilinganini qayd etdi. Mazkur hujjat davlat boshqaruvining yangi, samarali va sifatli faoliyat yurituvchi tizimini yaratish, davlat boshqaruvi organlari va mahalliy ijro etuvchi hokimiyat organlarining uygʻun faoliyatini tashkil etishga xizmat qiladi. 


Mamlakatimizda valyuta sohasida bozor mexanizmlari joriy etilgani, savdodagi turli toʻsiqlar olib tashlangani, ishbilarmonlik va investitsiya muhiti yanada yaxshilanayotgani alohida ta’kidlandi. 


Ron Pollett bilan muloqotda O‘zbekiston bilan «Jeneral Elektrik» kompaniyasi oʻrtasidagi hamkorlikni kengaytirish, xususan, 2018-2025-yillarda O‘zbekiston gaz transporti tizimini texnik yangilash, modernizatsiya qilish va rivojlantirish dasturini amalga oshirish taklif qilindi. Mamlakatimizda gidroelektr stansiyalari qurish, zamonaviy tibbiy uskunalar va yoritish moslamalari ishlab chiqarishni yoʻlga qoʻyish masalalari muhokama qilindi. 


Stiven Naderni bilan suhbatda «SiEnEych Indastrial» kompaniyasi bilan hamkorlikda O‘zbekistonda oʻrim-yigʻim, melioratsiya va yoʻl qurilishida qoʻllaniladigan, gazda ishlaydigan zamonaviy qishloq xoʻjaligi texnikalari ishlab chiqarishni tashkil etish masalalari e’tibor markazida boʻldi. 


«Xanivell» kompaniyasi boʻlinmasi prezidenti va ijrochi direktori Rajiv Gautam bilan suhbatda oʻzaro hamkorlikda neft-kimyo va energetika sohalarida yuqori texnologiyali qoʻshma loyihalarni amalga oshirish, aviatsiya uskunalarini yetkazib berish borasida fikr almashildi. 


Jeyms Fild bilan muloqot chogʻida «Dir end Kompani» kompaniyasi bilan aloqalarni yangi bosqichga koʻtarish masalalari muhokama qilindi.  Xususan, mamlakatimizda meva-sabzavotchilik va uzumchilikda qoʻllaniladigan traktor va maxsus texnika vositalari ishlab chiqarish, ularning ehtiyot qismlari tayyorlashni mahalliylashtirish, sohaga ixtisoslashgan trening markazi tashkil etish boʻyicha takliflar koʻrib chiqildi. 


Prezidentimiz Shavkat Mirziyoyev 20-sentabr kuni boʻlib oʻtadigan O‘zbekiston – AQSh biznes-forumi ikki mamlakat ishbilarmon doiralari oʻrtasidagi aloqalarni yanada mustahkamlash, istiqbolli qoʻshma loyihalarni muhokama qilish va oʻzaro manfaatli kelishuvlarga erishishda katta voqea boʻlishini ta’kidladi. 


Amerika – O‘zbekiston savdo palatasi vakillari O‘zbekiston bilan hamkorlikda qoʻshma dastur va loyihalarni amalga oshirishda faol ishtirok etishga tayyor ekanini tasdiqladi.